b'\n_START_ARTICLE_\nEma Kr\xc5\xa1ka\n_START_SECTION_\n\xc5\xbdivljenje\n_START_PARAGRAPH_\nEma ali Hema je izhajala iz rodbine Bre\xc5\xa1ko-Sel\xc5\xa1kih grofov. Rodila se je okoli leta 973, po ljudskem izro\xc4\x8dilu na gradu Pil\xc5\xa1tanj, kjer so imeli njeni star\xc5\xa1i sprva fevd, nato dedno posest._NEWLINE_Po smrti mo\xc5\xbea Viljema II., mejnega grofa Savinjske marke, 1016 in dveh sinov je leta 1043 v Krki (na Koro\xc5\xa1kem) ustanovila samostan benediktink in dala zgraditi mogo\xc4\x8dno cerkev, ki stoji \xc5\xa1e danes. Nekaj let po njeni smrti je bil samostan ukinjen, na njegovem mestu pa ustanovljena Kr\xc5\xa1ka \xc5\xa1kofija._NEWLINE_Sveto Emo je 21. novembra 1287 pape\xc5\xbe Honorij IV. razglasil za bla\xc5\xbeeno; 5. januarja 1938 jo je pape\xc5\xbe Pij XI. razglasil za svetnico. 25. junija 1988 je pape\xc5\xbe Janez Pavel II. obiskal kr\xc5\xa1ko stolnico in molil v kripti na grobu svete Eme. Ta prvi pape\xc5\xa1ki obisk v koro\xc5\xa1ki zgodovini je bil povezan s tradicionalnim Sre\xc4\x8danjem treh de\xc5\xbeel, ko je v Krko romalo veliko Slovencev iz domovine in zamejstva._NEWLINE_Njen god je 27. junija. Je zavetnica Kr\xc5\xa1ke \xc5\xa1kofije (ki ima zdaj sede\xc5\xbe v Celovcu) in avstrijske zvezne de\xc5\xbeele Koro\xc5\xa1ke. Za pomo\xc4\x8d jo prosijo posebno matere, ki pri\xc4\x8dakujejo otroka, in porodnice; je tudi zavetnica za zdravje o\xc4\x8di._NEWLINE_Sveta Ema je bila patrona gradnje cerkve svetega Ruperta v \xc5\xa0entrupertu, zato so jo upodobili na sklepniku skupaj z mo\xc5\xbeem.'